**Кронцелево** или **Кронцелово** (грчки: *Κερασέαι*, *Керасее*, до 1926 година *Κροντσέλοβον*, *Кронцеловон*) — село во Воденско, Егејска Македонија, денес во општината Воден на Постолскиот округ во Централна Македонија, Грција. Населението брои 473 жители (2011). Сè до 1879 г. населението било исклучиво македонско.

Географија и местоположба
-------------------------

Селото е сместено во југоисточните падини на планината Кајмакчалан, на надморска височина од 700 м.

Историја
--------

Кронцелево историски било чисто македонско село во Воденската каза. Според „Етнографија на вилаетите Адријанопол, Монастир и Салоника" во 1873 г. во *Грунцелово* (Grountzelovo) има 120 куќи со вкупно 545 жители, од кои 375 Македонци и 170 Македонци-муслимани.
Во 1866 г. зела замав бугарската пропаганда со отворањето на бугарско училиште.

Во 1879 г. турските власти тука населиле босански муслимани кои се иселиле од Босна при нејзиното припојување кон Австроунгарија и селото добило мешан етнички и јазичен состав.

Васил К’нчов („Македонија. Етнографија и статистика") вели дека во 1900 г. селото имало 580 жители, но погрешно го заведува населението како мешано од Македонци-христијани и Македонци-муслимани. Истата грешка ја прави и Димитар Мишев („La Macédoine et sa Population Chrétienne"), кој вели дека во 1905 г. во Кронцелово (Krontzelovo) имало 416 Македонци За разлика од нив, Боривое Милоевиќ во 1917-18 г. правилно регистрирал 60 македонски и 50 босански муслимански куќи Сето време селото било под врховенството на Бугарската егзархија и работело бугарско училиште.

Во октомври 1910 г. селото настрадало за време на разоружувачката акција на младотурците. На 22 октомври селото го окупирала младотурска војска и во судирите со неа загинале Ристо Крезов, Дине Крезов, Ванe Миндев, Аламан Минов и Ванe Минов.

Со Букурешкиот договор во 1913 г. селото е припоено кон грчката држава, кога имало 311 жители. Во 1920 г. се заведени 488 жители, од кои сосема малку муслимани. Во 1924 г. согласно Лозанскиот договор и преостанатите муслимани се иселени во Турција, а на нивно место се доселени 115 турски Грци, со што селото останало мешано, но преовладувале Македонците. Во 1928 г. селото е преименувано во Керасее, кога имало 474 жители.

Во 1940 г. во селото живееле 570 жители, од кои 500 Македонци и само 79 доселени Грци. Доселените Грци го напуштиле Кронцелево за време на Граѓанската војна, но истото го направиле и повеќе македонски семејства, преоѓајќи во Р Македонија поради големите страдања во селото.

Население
---------

Еве преглед на населението во сите пописни години, од 1940 г. до денес:

| Година | 1940 | 1951 | 1961 | 1971 | 1981 | 1991 | 2001 | 2011 |
| --- | --- | --- | --- | --- | --- | --- | --- | --- |
| **Население** | 579 | 338 | 422 | 378 | 374 | 451 | 455 | 473 |

**Извор за 1940-1991 г.**: Т. Симовски, *Населените места во Егејска Македонија*

Самоуправа и политика
---------------------

Селото припаѓа на општинската единица Воден со седиште во истоимениот град, која припаѓа на поголемата општина Воден, во округот Постол. Воедно, селото е дел од општинскиот оддел Теово, каде покрај Кронцелево спаѓа и селото Теово.

Стопанство
----------

Иако е планинско, селото е мошне богато поради големото производство и извоз на цреши, а мошне развиено е и сточарството поради погодниот терен.

Личности
--------

* Христо Чичов (1871-?) — револуционер на МРО
* Никола Иванов (1887-1909) — револуционер на МРО
* Иван Шамарданов (1921-1948) — партизан од НОФ и ТОМО
* Ташко Георгиевски (1935-2012) — македонски писател

Наводи
------

1. ↑  „Попис на населението од 2011 г. Трајно население". Државен завод за статистика на Грција.
2. ↑  на грчки се среќава и како *Κερασιές*, Керасиес
3. ↑  Μετονομασίες των Οικισμών της Ελλάδας. Κροντσέλοβον - Κερασιές
4. 1 2 3 4 5 6 7 8 9 10  Симовски, Тодор (1998). *Населените места во Егејска Македонија : географски, етнички и стопански одлики*. I дел. Скопје: Институт за национална историја. стр. 51.
5. ↑  „Македония и Одринско. Статистика на населението от 1873 г." Македонски научен институт, София, 1995, стр. 156-157.
6. ↑  Илюстрация Илинден, година 9, книга 9 (89), ноември 1937, стр. 2.
7. 1 2  Како што е општопознато, Македонците во бугарските извори се присвојуваат и водат како Бугари, и покрај признанието дека самите се изјаснувале како Македонци.
8. ↑  Кънчов, Васил. „Воденска Каза". *Македония. Етнография и статистика*. София: Българско книжовно дружество в София. стр. 150.
9. ↑  Brancoff, D.M. "La Macédoine et sa Population Chrétienne". Paris, 1905, pp. 190-191.
10. ↑  Дебърски глас, година 2, брой 28, 7 ноември 1910, стр. 4.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * п
* р
* у
Населени места во општината Воден |
| --- |
|  |
| ОЕ Воден | 
* Владово
* Воден
* Волкојанево
* Гугово
* Јаворјани
* Котугери
* Кронцелево
* Луковец
* Месимер
* Ново Луковец
* Нисија
* Оризари
* Ошљани
* Пачарешко
* Под
* Почеп
* Самар
* Теово
* Црковјани

 |
|  |
| ОЕ Островско Езеро | 
* Горно Граматиково
* Долно Граматиково
* Друшка
* Жерви
* Кадрево
* Кочана
* Нов Чеган
* Ослово
* Острово
* Ново Русилово
* Русилово
* Чеган

 |
|  |
| Историски | 
* Алгер
* Бегна
* Костен
* Лагот
* Ливадица (Кадрево)
* Ливадица (Под)
* Новосел
* Патичино
* Рангел
* Свети Ѓорѓи
* Свети Николци
* Турица
* Фурка

 |

 |